In nomine sancte et individue Trinitatis. Notum sit omnibus tam presentibus quam futuris quod Willermus, comes Nivernensis, Deo et ecclesie Beati-Michaelis Tornodori duos molinos (sic) quos habebat in Burgo-Beraldi, donavit, et in perpetuum habere concessit. Si vero molendinarius de redditibus molinorum, aut de his que ad molinos pertinent, injuriam fecerit, super his in curiam abbatis predicte ecclesie veniet responsurus, et, quantum equitas ejusdem curie dictaverit, executurus. Habuit autem comes, pro hujuscemodi dono, in mutuum, terram et nemus que predicta ecclesia habebat infra terminos et fines qui subscribuntur: videlicet a via que ducit de Poliaco ad Lescheras et de Sanctis-Virtutibus ad Vallem-Calmi, juxta stratam publicam que ducit de Noeriis Altissiodorum. Hoc donum et hoc mutuum laudaverunt et concesserunt, primo ex parte ecclesie: Petrus, abbas; Arnulfus, prior; totusque in communi capitulo conventus; deinde ex parte comitis: ipse Willermus, comes, uxorque ejus Ida et filius suus Willermus. Ut autem hoc totum ratum et inconcussum in futurum permaneat, carta hec inde est facta et sigillo comitis sigillata. Audierunt quoque et viderunt hec que dicta sunt viri isti quorum nomina subscribuntur: S. THEOBAUDI, clerici comitis; S. Magistri STEPHANI; S. RAINALDI, vicecomitis; S. ADE de NOERIIS; S. WILLELMI GROSSUM-BRACHIUM; S. HUGONIS de PARIS; S. PETRI de MELESIACO; S. HELIE BONI-AMICI; S. JOFFREDI, dapiferi; S. JOFFREDI, prepositi; S. JOHANNIS, filii HORULFI; S. FROMUNDI; S. BRUTINI. Facta est hec carta Lanniaco, publice, anno ab Incarnatione Domini Mº Cº Lº IIIº; regnante Ludovico, rege Francorum; Godefrido existente presule ecclesie Lingonensis; luna VIIa; epacta XXIII; VI nonas julias. Signé sur le Cartulaire: Jazu, Delafarge et Bertrand, notaires.